FI Euroopan unionin virallinen lehti C 234/15

Maataloustuotteiden ja elintarvikkeiden maantieteellisten merkintöjen ja alkuperänimitysten suojasta annetun neuvoston asetuksen (EY) N:o 510/2006 6 artiklan 2 kohdassa tarkoitettu hakemuksen julkaiseminen

2009/C 234/07

Tämä julkaiseminen antaa oikeuden vastustaa hakemusta neuvoston asetuksen (EY) N:o 510/2006 7 artiklassa tarkoitetulla tavalla. Vastaväitteet on toimitettava komissiolle kuuden kuukauden kuluessa tästä julkaisemisesta.

YHTEENVETO

NEUVOSTON ASETUS (EY) N:o 510/2006

”NIEHEIMER KÄSE”

EY-N:o: DE-PGI-0005-0530-14.03.2006

SAN ( ) SMM ( X )

Tässä yhteenvedossa esitetään eritelmän pääkohdat tiedotustarkoituksessa.

1. Jäsenvaltion toimivaltainen viranomainen:

Nimi: Bundesministerium der Justiz Osoite: Mohrenstrasse 37 10117 Berlin DEUTSCHLAND Puhelin +49 3020259333 Faksi +49 3020258251 Sähköposti: —

2. Ryhmittymä:

Nimi: Verein Schutzgemeinschaft Nieheimer Käse Osoite: c/o Käserei Pott Untere Mauerstraße 32 33039 Nieheim DEUTSCHLAND Puhelin +49 5274472 Faksi +49 5274953778 Sähköposti: menne.thomas.nieheim@t-online.de Kokoonpano: Tuottaja/jalostaja ( X ) Muu ( )

3. Tuotelaji:

Luokka 1.3 – Juustot

4. Eritelmä:

(yhteenveto asetuksen (EY) N:o 510/2006 4 artiklan 2 kohdan edellytyksistä)

4.1 Nimi:

”Nieheimer Käse”

4.2 Kuvaus:

Nieheimer Käse on vähärasvainen, runsaasti valkuaista sisältävä hapanmaitojuusto.

Ulkonäkö: Ulkopinta on sileä ja rypytön ja väri kellertävästä harmaanvihreään. Juusto voidaan kääriä humalanlehtiin (tällöin siihen olisi viitattava kuvauksen yhteydessä).

Sisus: Leikkauspinta on sileä, kiinteä ja väriltään yhtenäinen, ja siinä voi olla näkyvissä kuminaa. Jälkiä kypsymättömästä juustoaineesta ei saa esiintyä. Massa voi olla leikattavaa tai helposti raastettavaa.

Tuoksu ja maku: Maku on selkeä, terävä ja voimakas, ja jos tuote on maustettu, siinä tuntuu kuminan maku.

Muoto, koko ja paino: Perinteisesti juusto on lieriön muotoinen, läpimitaltaan 4,0–4,5 cm, korkeudeltaan 2,0–2,5 cm ja painoltaan 32–37 g. Poikkeamat sallitaan.

Koostumus: Nieheimer Käsen valmistusaineet ovat vähärasvainen juustoaine ja natriumkloridi, ja tuote voidaan myydä joko leikattavaksi tai raastettavaksi sopivan kiinteänä, ja se voi sisältää myös kuminaa. Pidemmän kypsytysajan myötä vesipitoisuus alenee, mikä vaikuttaa valmistusaineisiin.

Sen vuoksi Nieheimer Käsen koostumus ja valmistusaineet määritellään raaka-aineelle – toisin sanoen juustoaineelle – vahvistettujen parametrien mukaan. Valmistukseen käytetään vähärasvaista juustoainetta, jonka kuiva-ainepitoisuus on vähintään 33 %, pH-arvo 3,9–4,3 ja rasvapitoisuus alle 1 % tuoreesta massasta. Lopputuotteen kuiva-ainepitoisuuden ollessa 45–46 % (leikattavaksi sopivan kiinteä tuote) rasvapitoisuus (puhdistetun) kuiva-aineen painosta on noin 1,5–1,6 %. Tällöin rasvapitoisuudeksi (Schmid-Bondsynski-Ratzlaffin menetelmällä mitattuna) saadaan noin 0,7 %. Raastettavaksi soveltuvan juuston kuiva-ainepitoisuus on vähintään 60 %. Käytettäessä edellä määriteltyä kuivaa juustomassaa myyntivalmiin Nieheimer Käsen rasvapitoisuus on aina alle 1 %.

Nieheimer Käsen kypsyminen perustuu yksinomaan juustoaineen bakteeri- ja hiivaviljelmiin ilman lisättyjä kypsytysviljelmiä. Tältä osin Nieheimer Käse eroaa muista hapanmaitojuustoista.

4.3 Maantieteellinen alue:

Nieheimer Käsen valmistusalue on Nieheimin kunta.

Valmistukseen käytetyn maidon ja kuivan juustoaineen ei tarvitse olla peräisin edellä mainitulta maantieteelliseltä alueelta.

4.4 Alkuperätodisteet:

Tuotantolaitoksen johtaja, laadunvalvonnasta vastaava henkilö tai näiden edustaja tarkastaa ja kirjaa Nieheimer Käsen valmistukseen tarvittavat ainesosat niiden saapuessa laitokseen. Myös kaikkien sisään tulevien erien toimitustodistukset säilytetään ja niiden päiväys merkitään lähtevän tavaran toimitustodistuksiin raaka-aineiden jäljitettävyyden varmistamiseksi.

Merkintöjen yhteydessä tuotteen pakkaus tai saateasiakirja varustetaan alkuperätunnisteella (erätunniste), jonka ansiosta tuote voidaan tunnistaa. Nieheimer Käse -erien numerointi vaihtuu tuotantopäivän mukaan.

4.5. Valmistusmenetelmä:

Juusto valmistetaan (itse tuotetusta tai ostetusta) kuivasta juustoaineesta, joka vastaa seuraavia laatuvaatimuksia: kuiva-ainepitoisuus vähintään 33 %, pH-arvo 3,9–4,3, rasvapitoisuus alle 1 % tuoreesta massasta. Juustoaine valmistetaan kokonaan lehmänmaidosta. Se jauhetaan ensin hienoksi lihamyllyllä ja asetetaan laatikoihin. Sen jälkeen juustomassa viedään kypsyttämöön. Kypsytysprosessin kesto (3–5 päivää) riippuu lämpötilasta ja ilmankosteudesta. Juustomassa on kokonaan kypsää, kun se on väriltään kellertävää. Jatkojalostus tapahtuu sen jälkeen, kun asiasta vastaavat henkilöt ovat todenneet silmämääräisesti ja aistinvaraisesti ajankohdan olevan oikea. Sen jälkeen massa suolataan natriumkloridilla (2,5–3,5 %) ja maustetaan mahdollisesti kuminalla (0,01–0,03 %) ja sitä sekoitetaan, kunnes ainesosat ovat jakaantuneet tasaisesti. Tämän jälkeen juustomassasta muotoillaan läpimitaltaan 4,0–4,5 cm:n rulla, joka leikataan juustolangalla 2,0–2,5 cm leveiksi paloiksi. Lieriön muotoiset juustot asetellaan sitten yksitellen juustolavoille jäähtymään. Sen jälkeen juustot pakataan ilmaa läpäiseviin pakkauksiin, jotta ne voivat hengittää ja kuivua hitaasti. Pakkaus voi muodostua myös suojaavasta humalanlehtikerroksesta. Siinä tapauksessa merkintöihin on lisättävä viittaus kyseiseen pakkaus- ja tarjontamuotoon.

4.6. Yhteys maantieteelliseen alkuperään:

Maito juoksettuu auringonpaisteessa tai tulen läheisyydessä. Lämmön ja maitohappobakteerien yhteisvaikutuksesta ensimmäiset hapanmaitojuustot syntyivät Saksassa jo ennen ajanlaskumme alkua, ja ne kuuluvat juustoalan harvoihin aitosaksalaisiin keksintöihin. Erilaisten hapanmaitojuustojen valmistuksella on pitkät perinteet Saksan useilla alueilla. Nieheimer Käse syntyi Nieheimissa jo 1800-luvun alussa paikallisena erikoisuutena, joka valmistuksensa ja kypsytyksensä suhteen eroaa muista hapanmaitojuustotyypeistä.

Nieheimer Käse on perinteinen alueellinen erityistuote, joka tunnetaan ja jota arvostetaan suuresti myös valmistusalueen rajojen ulkopuolella. Nieheimer Käsen valmistus perustuu vuosisataiseen talonpoikaiseen juustontuotantoon Nieheimissa ja sen ympäristössä. Valmistusohjeet ja kokemus käsiteollisesta juustonvalmistuksesta siirtyivät perheissä sukupolvelta toiselle. Olennaista on erityinen valmistustapa, jonka mukaan kuiva juustomassa jauhetaan ensin ja kypsytetään vasta sitten altaissa ennen muovaamista. Nieheimin yhä voimissaan oleva juustoperinne ilmenee myös 1920/30-luvuilta lähtien Nieheimissa säännöllisesti järjestetyissä juustomarkkinoissa. Jo vuonna 1857 Westfalen-Lippen maatalousalan ammattilehdessä ylistettiin Nieheimin juuston korkeaa laatua (ks. Landwirtschaftliche Zeitung für Westfalen-Lippe; XIV 1857; Spalte 179–181: Die Käsefabrikation auf Gut ”Externbrock” bei Nieheim in Westfalen).

Viittauksia Nieheimer Käseen löytyy myös H. von Klenzen juustonvalmistuksen käsikirjasta (Handbuch der Käsereitechnik, Verlag M. Heinsius; 1884, alk. s. 586), jossa mainitaan muun muassa, että Nieheimer Käse on peräisin westfalenilaisen Nieheimin kaupungin ympäristöstä. Die Warte -julkaisussa (N:o 5/1934, Georg Hilka: ”Aus der heimischen Wirtschaft: Die Zubereitung des weit bekannten Nieheimer Käse”) todetaan, että Nieheimer Käse on Nieheimista peräisin oleva paikallinen tuote, joka on ollut olemassa jo vuosisatojen ajan. Juusto- ja meijerialan ammattilehdessä Molkerei- und Käsereizeitung (Hildesheim, 5/1965, s. 173) kerrotaan, että Nieheimer Käsen valmistus keskittyy erityisesti Nieheimiin ja sen ympäristöön.

4.7. Valvontaelin:

Nimi: Landesamt für Ernährungswirtschaft und Jagd Nordrhein-Westfalen Osoite: Postfach 30 06 51 40406 Düsseldorf DEUTSCHLAND Puhelin +49 23613050 Faksi +49 23613053215 Sähköposti: poststelle@lanuv.nrw.de

4.8. Merkinnät:

—